**Informatívny návrh vykonávacieho predpisu,**

**vykonávací predpis bude mať vlastné legislatívne konanie**

**Návrh**

**VYHLÁŠKA**

**č. .../2019 Z. z.,**

**ktorou sa mení a dopĺňa vyhláška Ministerstva zdravotníctva Slovenskej republiky č. 92/2018 Z. z., ktorou sa ustanovujú indikačné kritériá na poskytovanie ošetrovateľskej starostlivosti v zariadení sociálnych služieb a v zariadení sociálnoprávnej ochrany detí a sociálnej kurately a ktorou sa ustanovuje vzor návrhu zodpovednej osoby na indikáciu poskytovania ošetrovateľskej starostlivosti v zariadení sociálnych služieb a v zariadení sociálnoprávnej ochrany detí a sociálnej kurately**

Ministerstvo zdravotníctva Slovenskej republiky podľa § 10a ods. 7 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 351/2017 Z. z. ustanovuje:

Čl. I

Vyhláška Ministerstva zdravotníctva Slovenskej republiky č. 92/2018 Z. z., ktorou sa ustanovujú indikačné kritériá na poskytovanie ošetrovateľskej starostlivosti v zariadení sociálnych služieb a v zariadení sociálnoprávnej ochrany detí a sociálnej kurately a ktorou sa ustanovuje vzor návrhu zodpovednej osoby na indikáciu poskytovania ošetrovateľskej starostlivosti v zariadení sociálnych služieb a v zariadení sociálnoprávnej ochrany detí a sociálnej kurately sa mení a dopĺňa takto:

1. V § 1 ods. 1 sa vypúšťajú písmená a) a b).

Doterajšie písmená c) a d) sa označujú ako písmená a) a b).

2. V § 1 písm. b) sa na konci vety vkladá slovo „alebo“.

3. V § 1 ods. 4 sa za slovo „osoby“ vkladajú slová „najmenej v jednom bode“.

4. V § 1 sa za odsek 4 vkladá nový odsek 5, ktorý znie:

„(5) Súčasťou návrhu zodpovednej osoby na indikáciu poskytovania ošetrovateľskej starostlivosti v zariadení sociálnych služieb a v zariadení sociálnoprávnej ochrany detí a sociálnej kurately (príloha) je diagnóza ochorenia stanovená lekárom (ďalej len „lekárska diagnóza“) a diagnóza stanovená zodpovednou osobou zariadenia sociálnych služieb a v zariadenia sociálnoprávnej ochrany detí a sociálnej kurately podľa zoznamu sesterských diagnóz.“.

Doterajšie odseky 5 a 6 sa označujú ako odseky 6 a 7.

Čl. II

Táto vyhláška nadobúda účinnosť 1. novembra 2019.

Odôvodnenie:

Lekárska a sesterská diagnóza (samy osebe) nemôžu byť indikačnými kritériami. Lekárska a sesterská diagnóza sú súčasťou bodov A. a B. Návrhu zodpovednej osoby na indikáciu poskytovania ošetrovateľskej starostlivosti (príloha k vyhláške). Informácie o lekárskej a sesterskej diagnóze sú kľúčovými informáciami k zdravotnému stavu pacienta, v praxi však nemajú dopad na posudzovanie indikácie, keďže vo vyhláške nie je uvedená špecifikácia, ktorá lekárska a sesterská diagnóza je považovaná za indikačnú. Prítomnosť rizika destabilizácie je možné dokázať na základe hodnotiacich škál, rovnako prítomnosť rizika destabilizácie osoby pri nezabezpečení ošetrovateľskej starostlivosti osobe v súvislosti s prítomným ochorením (na základe výberu zo štyroch uvedených rizík v bode D prílohy).

Na základe skúseností nemožno vylúčiť, že zdravotná poisťovňa bude v budúcnosti vyžadovať splnenie všetkých bodov súčasne, ak nie je jasne uvedené, že pre indikáciu postačuje jeden bod.